<classify> KATIKA kuhakikisha kuwa Tanzania inakuwa na mchango mkubwa wa kutangaza uzalishaji, teknolojia na huduma mbalimbali zinazotolewa kupitia viwanda na wajasiriamali mbalimbali, Januari mwaka ujao, Mkoa wa Geita unatarajia kuanza ujenzi wa Kituo cha Kimataifa cha Biashara na kutoa fursa kwa nchi za Jumuiya ya Afrika Mashariki kwenye biashara.Ujenzi huo unatarajiwa kuanza mwakani na utagharamiwa na fedha za huduma za kijamii huku ikilenga Watanzania na nchi za Rwanda, Uganda, Burundi na Jamhuri ya Kidemokrasia ya Congo DRC. Akizungumza jana mjini Geita, Mkuu wa Mkoa huo, Robert Gabriel alisema lengo la kutengeneza kituo hicho cha biashara cha kimataifa ni kuweza kuonesha bidhaa na huduma mbalimbali na kuifanya Tanzania kufungulia fursa wadau wa biashara kwa nchi za jirani.Alisema, Kuanzia Januari mwakani tunatarajia kuanza ujenzi wa kituo cha kimataifa cha maonesho ya biashara ambacho kitakuwa mjini Geita, ambapo Watanzania wataweza kufika mkoa wa Geita na kujionea mfano wa bidhaa na huduma za kampuni mbalimbali.Kituo hicho kitakuwa kama kile cha Maonesho ya Biashara ya Kimataifa cha Mwalimu Nyerere kilichopo jijini Dar es Salaam ambacho hutumika kwa ajili ya maonesho ya Sabasaba... ...Sasa tuliona kwa nini watu wasafiri mbali wakati wana uwezo wa kwenda maeneo ya karibu na kupata kile wanachoweza kukipata kwenye Viwanja vya Saba- Saba vilivyopo jijini Dar es Salaam, alihoji Mkuu huyo wa Mkoa na kusema kuwa kitovu hicho cha biashara kitaitwa Kituo cha Kimataifa ya Biashara cha Geita.Gabriel alisema mpango wa Mkoa ni kuweza kuhudumia Kanda ya Ziwa, lakini pia nchi za jirani. Kama tunataka kuonesha kile tulichonacho na kufanya biashara, bila shaka tunahitaji maonesho karibu, hivyo fursa ya kuwa na kituo cha kimataifa kitasaidia Kanda ya ziwa na nchi za jirani, alisema na kuongeza kuwa fedha za ujenzi huo zitatokana na fedha za huduma za kijamii na zile za wahisani. Fedha sio tatizo, kwa kuanzia tunatarajia kuanza na shilingi bilioni sita.Tunataka kuona mabadiliko na kama mkoa tumedhamiria kuleta mabadiliko na kwa hakika hilo la kituo cha maonesho kitafanikiwa. Kuhusu, aina ya majengo yatakayotengenezwa, Gabriel alisema kuwa ni majengo ya kudumu na yatakayokuwa kwenye eneo moja ambalo litakuwa linaweza kumpokea mwekezaji yoyote.  <topic>: kitaifa 